趙德麟書來言黄九聞移命後徑遊峨嵋慨然有作
作者：晁說之
朝代：宋

paragraphs: 蹇産久無賴，相羊忽有期。
野馬脱羈日，逐客賜環時。
鄉國眼中見，申肘猶云遲。
夫子獨不爾，西復到峨嵋。
初非身世謀，無淚竹枝辭。
豈是軒冕人，要路莫相疑。
歸來舊臺閣，風霜嘗路岐。
曰予有末契，斯焉定何之。
興懷白象士，復自話别離。
萬行端難渝，短軸賞新詩。